
МОТИВИ
към ПРОЕКТ НА ЕТИЧНИ ПРАВИЛА ЗА ВЗАИМОДЕЙСТВИЕ С ПРЕДСТАВИТЕЛИ НА
ИНТЕРЕСИ В ОБЩИНА ЯМБОЛ
Съгласно изискванията на чл. 28 от Закона за нормативните актове
	1. Причини, които налагат приемането на Етични правила за взаимодействие с представители на интереси в община Ямбол
Причините за приемането на настоящите Етични правила за взаимодействие с представители на интереси в община Ямбол произтичат пряко от разпоредбите на Закона за прозрачност при представителство на интереси и по-конкретно от Параграф 5 от неговите Преходни и заключителни разпоредби. Тази законова норма вменява изрично задължение на общинските съвети в Република България да приемат вътрешни етични правила за прозрачност, като по този начин държавата делегира нормотворческа компетентност на местните органи на власт за уреждане на контактите с представители на интереси. Проектът на Етични правила урежда вътрешния ред в Община Ямбол за заявяване, организиране, провеждане, документиране, вписване в календар и публикуване на срещи с представители на интереси, когато срещите са свързани с изработването на проекти на нормативни актове и общи административни актове, попадащи в приложното поле на Закона за прозрачност при представителство на интереси. Приемането на Етичните правила се налага от необходимостта в Община Ямбол да бъде въведен ясен, еднакъв и публичен ред за взаимодействие между органите и лицата от общинската система и представителите на интереси при обсъждане на проекти на актове и въпроси от обществено значение. 
Законът за прозрачност при представителство на интереси въвежда принципите, при които следва да се осъществява взаимодействието между публичните институции и представителите на интереси — откритост, прозрачност, отчетност, добросъвестност и почтеност. Същият закон предвижда, че гражданите и организациите имат право на ефективно участие и свободен достъп до информация, свързана с вземането на публични решения, като редът за провеждане на лични срещи с представители на интереси се регламентира от съответната институция и се публикува на интернет страницата ѝ.
Към момента е необходимо да се създаде вътрешна организация в Община Ямбол относно начина на заявяване на срещи; минималните данни, които заявителят следва да предостави; предварителната преценка дали срещата попада в приложното поле на Закона за прозрачност при представителство на интереси; документирането чрез формуляр/протокол; вписването в календар за срещи; публикуването на календара на интернет страницата на общината; определянето на служители с право на достъп и работа с календара; обработването на лични данни и осигуряването на информационна сигурност; контрола по изпълнението. Без приемане на такива правила съществува риск от нееднаква административна практика, непълно документиране на срещите, затруднена проследимост на упражняваното представителство на интереси, съмнения за привилегирован достъп до процеса на вземане на решения и затруднен достъп на гражданите до информация относно контактите между институцията и заинтересовани лица.
2. Цели, които се поставят с приемането на Етични правила за взаимодействие с представители на интереси в община Ямбол
Основната цел на проекта е изграждането на ефективен механизъм за превенция на нерегламентираното влияние върху публичните политики на местно ниво	 а именно: Въвеждане на предвидим и еднакъв ред за заявяване, организиране и провеждане на срещи с представители на интереси в Община Ямбол. Осигуряване на прозрачност при контактите между органите и лицата от общинската система и представителите на интереси, когато тези контакти са свързани с изготвяне, обсъждане или изменение на нормативни актове и проекти на общи административни актове от обществено значение. Гарантиране на отчетност и проследимост чрез задължително документиране на всяка проведена среща. Осигуряване на равен достъп до информация за гражданите, юридическите лица и заинтересованите организации относно проведените срещи. Предотвратяване на непрозрачно или неформално влияние върху процеса на подготовка и приемане на публични решения. Съответствие с изискванията на Закона за прозрачност при представителство на интереси, включително относно поддържането на календар за срещи и връзката му с Регистъра за прозрачност. Повишаване на общественото доверие в дейността на Община Ямбол чрез видимост на контактите между публичната институция и лицата, които се стремят да влияят върху съдържанието на актове и политики. 
3. Финансови средства, необходими за прилагането на Етични правила за взаимодействие с представители на интереси в община Ямбол
За прилагането на Етичните правила не се предвижда необходимост от създаване на нова административна структура. Изпълнението ще се осъществява чрез съществуващия административен капацитет на Община Ямбол, поради което не се предвиждат допълнителни финансови разходи за прилагането на правилата.

4. Очаквани резултати от прилагането, включително финансовите.
Очакваните резултати от прилагането на Етичните правила се изразяват в постигането на качествено ново ниво на прозрачност, отчетност и предвидимост в дейността на Община Ямбол. В средносрочен план се очаква значително повишаване на общественото доверие на местната общност към актовете на  общината, тъй като гражданите ще имат пряк визуален достъп до мотивите и субектите, участвали в оформянето на местните политики. Въвеждането на ясен механизъм за служебна проверка в Единния регистър за прозрачност към Сметната палата ще минимизира корупционните рискове и ще защити органите на местната власт от нерегламентиран външен натиск. 
Финансовият резултат от прилагането на правилата се очаква да бъде неутрален за бюджета на Община Ямбол. Не се предвижда въвеждане на такси, нови финансови задължения за гражданите или юридическите лица, нито създаване на допълнителни административни звена. 
5. Анализ за съответствие с правото на Европейския съюз
[bookmark: _GoBack]	Предлаганият проект и в пълно съответствие с правото на Европейския съюз и с поетите от Република България международни ангажименти в областта на правовата държава и борбата с корупцията.  Текстовете хармонизират изцяло с принципите на откритост, прозрачност и участие на гражданите в процеса на вземане на решения, залегнали в Договора за Европейския съюз. Проектът спомага за практическото прилагане на европейските стандарти за прозрачност при представителството на интереси. Предложената уредба не противоречи на нито един акт от законодателството на Европейския съюз, нито на Европейската харта за местно самоуправление, а напротив – укрепва демократичните институции на местно ниво чрез осигуряване на публичност и равен институционален достъп за всички заинтересовани страни.
